Tárgy: …………….. Kft. tűzvédelmi bírság ügye

Ügyintéző: Simon Viktória tű. hdgy.

Telefon: 96/510-620

**HATÁROZAT**

Az ………………………Kft. (a továbbiakban: Ügyfél) ügyfelet a tűzvédelmi szabályok megszegése miatt

**70 000,- Ft, azaz hetvenezer forint**

tűzvédelmi bírsággal sújtom.

A tűzvédelmi bírságot **a Magyar Államkincstár által vezetett 10032000-01040047-00000000 számú számla** javára jelen határozatom véglegessé válásától számított **30 napon belül** fizetheti meg késedelmi pótlék mentesen. A befizetés során az átutalás közlemény rovatában fel kell tüntetni a „tűzvédelmi bírság” megnevezést, jelen határozat számát és a bírságfizetésre kötelezett nevét.

Tájékoztatom, hogy az elsőfokú tűzvédelmi hatóság a teljesítési határidő lejárta előtt benyújtott kérelemre indokolt esetben a pénzfizetési kötelezettség teljesítésére vonatkozó halasztást vagy részletekben történő teljesítést (a továbbiakban együtt: fizetési kedvezményt) engedélyezhet. A fizetési kedvezmény iránti kérelemben megjelölt indok(ok) fennállását igazolni kell.

A tűzvédelmi bírság megfizetéséről szóló igazolást elektronikus ügyintézésre kötelezett ügyfél esetén Hivatali kapun *(GYORKK - KRID: 219533959)*, természetes személy esetén E-papíron vagy postai úton keresztül meg kell küldeni hatóságom részére.

A végleges döntéssel kiszabott tűzvédelmi bírság meg nem fizetése esetén a kiszabott összeget késedelmi pótlék terheli, amelynek mértéke minden naptári nap után a felszámítás időpontjában érvényes jegybanki alapkamat kétszeresének 365-öd része.

A pénzfizetési kötelezettség határidőben történő önkéntes teljesítésének, vagy a bírság megfizetéséről szóló igazolás megküldésének hiányában elrendelem a határozat végrehajtását, a végrehajtást az állami adóhatóság foganatosítja.

Felhívom a figyelmét, hogy a tűzvédelmi bírság megfizetése nem mentesít a büntetőjogi, illetve a polgári jogi felelősség, valamint a tűzvédelmi bírság kiszabására okot adó szabálytalanság megszüntetésének kötelezettsége alól.

Az eljárás során ügyfelet terhelő eljárási költség nem merült fel.

A határozat ellen, annak közlésétől számított 15 napon belül, a Győr-Moson-Sopron Megyei Katasztrófavédelmi Igazgatósághoz címzett, hatóságomhoz benyújtandó fellebbezéssel lehet élni. Fellebbezni csak a megtámadott döntésre vonatkozóan, tartalmilag azzal közvetlenül összefüggő okból, illetve csak a döntésből közvetlenül adódó jog- vagy érdeksérelemre hivatkozva lehet. A fellebbezést indokolni kell. A fellebbezésben csak olyan új tényre lehet hivatkozni, amelyről az elsőfokú eljárásban az ügyfélnek nem volt tudomása, vagy arra önhibáján kívül eső ok miatt nem hivatkozott. A határozat elleni fellebbezés illetéke a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5 000 forint, legfeljebb 500 000 forint. A fellebbezési eljárás illetékét elektronikus ügyintézésre nem kötelezett ügyfél esetén a fellebbezési iraton illetékbélyeggel, vagy banki átutalással, elektronikus ügyintézésre kötelezett ügyfél esetén kizárólag banki átutalással a Magyar Államkincstár által vezetett 10032000-01012107-00000000 számú Eljárási illetékbevételi számla javára, az átutalás közleményrovatában az ügyfél neve, lakcíme vagy székhelye, valamint az ügyszám feltüntetésével kell megfizetni. A 10 000 forintot meghaladó eljárási illeték kiszabás alapján készpénz-átutalási megbízás útján vagy az állami adóhatóság által meghatározott számlaszámra átutalással, illetőleg amennyiben erre lehetőség van, bankkártyával is megfizethető. Ebben az esetben az illetékköteles iratot annak egy másolatával az illetékes állami adóhatósághoz kell benyújtani. Az eljáró hatóság az illetéket kizárólag akkor tekinti megfizetettnek, ha az illetékköteles iraton az állami adóhatóság igazolja az illetékkiszabásra történő benyújtás tényét. Ha a fellebbezésnek megfelelően az elsőfokú hatóság a döntést nem módosítja vagy nem vonja vissza, a fellebbezésről az annak elbírálására jogosult Győr-Moson-Sopron Megyei Katasztrófavédelmi Igazgatóság dönt. A másodfokú döntést hozó hatóság a sérelmezett döntést, valamint az azt megelőző eljárást megvizsgálja, ennek során nincs kötve a fellebbezésben foglaltakhoz. A másodfokú döntést hozó hatóság a döntést helybenhagyja, megváltoztatja vagy megsemmisíti.

**INDOKOLÁS**

A Győr-Moson-Sopron Megyei Katasztrófavédelmi Igazgatóság Győri Katasztrófavédelmi Kirendeltség területén 2021. július 09-én 20:23 perckor a ………………. szám alatti ingatlan területén tűz keletkezett, melyhez a Győri Hivatásos Tűzoltó parancsnokság vonult a helyszínre. Az esemény minősítése beavatkozást igénylő esemény.

Az ellenőrzésen tapasztaltakról 35810/1751/2021. ált. számon jegyzőkönyv készült, melyben az alábbi szabálytalanság került rögzítésre:

1. *„A jelzett helyen az itt dolgozó üzemvezető hegesztési munkálatokat végzett egy épülő előtető vázszerkezetén. A hegesztési munkálatokhoz minden feltétel biztosított volt. A munkát végző személy tűzvédelmi szakvizsgával nem rendelkezik. A tüzet kezdeti fázisban eloltották 1 db ABC porral. A tűz másban kárt nem okozott. Anyagi kár nem keletkezett. Az egységek 1 db H sugárral beavatkoztak.”*

A jegyzőkönyv 2021. augusztus 04. napján az Ügyfél részére megküldésre került.

Az általános közigazgatási rendtartásról szóló 2016. évi CL. törvény (a továbbiakban: Ákr.) 101. § (1) bekezdés a) pontja alapján, ha a hatóság a hatósági ellenőrzés során jogsértést tapasztal, megindítja az eljárást.

A hivatalbóli eljárás megindításáról az Ügyfelet 2021. július 30. napján a 35810/1827-1/2021. ált. számú végzésben értesítettem.

Az Ügyfél az Ákr. 5. § (1) bekezdése szerint a szabálytalanságokkal kapcsolatban a mai napig nyilatkozatot, észrevételt nem tett.

A közigazgatási szabályszegések szankcióiról szóló 2017. évi CXXV. törvény (a továbbiakban: Szankció tv.) 9. § (2) és (3) bekezdése, illetve a tűz elleni védekezésről, a műszaki mentésről és a tűzoltóságról szóló 1996. évi XXXI. törvény (a továbbiakban: Ttv.) 11. § (3) bekezdése alapján tűzvédelmi bírság kiszabásának van helye.

A kiszabható tűzvédelmi bírság mértékét a tűzvédelmi hatósági feladatokat ellátó szervezetekről, valamint a tűzvédelmi bírságról és a tűzvédelemmel foglalkozók kötelező élet- és balesetbiztosításáról szóló 259/2011. (XII. 7.) Korm. rendelet (a továbbiakban: 259/2011. (XII. 7.) Korm. rendelet) 7. § (3) bekezdése és az 1. mellékletében foglalt táblázata határozza meg, figyelemmel a Szankció tv. 10. § (4) bekezdésére.

**Ad. 1.**

Az Országos Tűzvédelmi Szabályzatról szóló 54/2014. (XII. 5.) BM rendelet (a továbbiakban:

OTSZ) 184. § (1) bekezdése szerint:

*„Tűzveszélyes tevékenységet tilos olyan helyen végezni, ahol az tüzet vagy robbanást okozhat.”*

A 259/2011. (XII. 7.) Korm. rendelet 1. mellékletében foglalt táblázat 3. sora alapján *„tűzvédelmi szabály megszegése, ha az tüzet vagy robbanást idézett elő, és az oltási tevékenységben a tűzoltóság beavatkozása is szükséges”* szabályszegés elkövetése esetén a kiszabható tűzvédelmi bírság legkisebb mértéke 20 000 forint, legnagyobb mértéke 3 000 000 forint. A Ttv. 11. § (3) bekezdés a) pontja alapján a bírság szankció alkalmazása kötelező.

A rendelkezésre álló adatok, információk alapján az Ügyfél a ………………. szám alatti ingatlan területén a tűzmegelőzés szabályainak nem tett eleget, ezzel megszegte az OTSZ 184. § (1) bekezdésében foglaltakat. A tűzvédelmi szabálytalanság miatt 20 000 forint tűzvédelmi bírságot szabok ki.

**Ad. 2.**

A tűzvédelmi szakvizsgára kötelezett foglalkozási ágakról, munkakörökről, a tűzvédelmi szakvizsgával összefüggő oktatásszervezésről és a tűzvédelmi szakvizsga részletes szabályairól szóló 45/2011. (XII. 7.) BM rendelet 1. melléklete szerint:

*„1. melléklet a 45/2011. (XII. 7.) BM rendelethez*

*A tűzvédelmi szakvizsgához kötött foglalkozási ágak és munkakörök*

*1. Hegesztők és az építőipari tevékenység során nyílt lánggal járó munkát végzők.*

*2. Az Országos Tűzvédelmi Szabályzat szerint fokozottan tűz- vagy robbanásveszélyes osztályba tartozó anyagoknak bármely időpontban 300 kg tömegmennyiséget meghaladó mennyiségű tárolását vagy 100 kg tömegmennyiséget meghaladó mennyiségű ipari vagy szolgáltatás körébe tartozó feldolgozását, technológiai felhasználását végzők.*

*3. Éghető gáz lefejtését, töltését, kiszolgálását, továbbá autógáz kiszolgálását végzők.*

*4. Tűzgátló, füstgátló nyílászáró-szerkezetek beépítését, felülvizsgálatát, karbantartását, javítását végzők.*

*5. Tűzoltó-vízforrások felülvizsgálatát végzők.*

*6. Pirotechnikai szakbolti eladók, raktárkezelők, terméküzemeltetők, anyag- és termékgyártás-vezetők.*

*7. Tűzoltó készülékek karbantartását végzők.*

*8. Beépített tűzjelző berendezések kivitelezését, karbantartását, javítását, telepítését, felülvizsgálatát végzők.*

*9. Beépített tűzoltó berendezések kivitelezését, karbantartását, javítását, telepítését, felülvizsgálatát végzők.*

*10. Beépített tűzjelző berendezéseket tervezők, a kivitelezésért felelős műszaki vezetők, valamint az üzembe helyező mérnökök.*

*11. Beépített tűzoltó berendezéseket tervezők, a kivitelezésért felelős műszaki vezetők, valamint az üzembe helyező mérnökök.*

*12. Tűzállóságot növelő bevonati rendszerek alkalmazását, karbantartását végzők.*

*13. Beépített hő- és füstelvezető rendszerek telepítését, felülvizsgálatát, karbantartását, javítását végzők.*

*14. Erősáramú berendezések időszakos felülvizsgálatát végzők.*

*15. Tűzgátló tömítések beépítését, felülvizsgálatát, karbantartását, javítását végzők.*

*16. Tűzállóságot növelő burkolatok beépítését, karbantartását végzők.”*

A tűz elleni védekezésről, a műszaki mentésről és a tűzoltóságról szóló 1996. évi XXXI. törvény (a továbbiakban: Ttv.) 22. § (2) és (4) bekezdése szerint:

*„(2) Jogszabályban meghatározott foglalkozási ágakban és munkakörökben csak tűzvédelmi szakvizsgával rendelkező személy foglalkoztatható. A tűzvédelmi szakvizsgáztatást az adott foglalkozási ágra (munkakörre) képesítést adó oktatás (szaktanfolyam) keretében az oktatást végző köteles megszervezni.*

*(4) A munkáltató azt a munkavállalót, illetőleg a munkavégzésben részt vevő családtagot, aki a tevékenységhez szükséges tűzvédelmi ismeretekkel, illetőleg az előírt tűzvédelmi szakvizsgával nem rendelkezik, az adott tevékenységgel nem foglalkoztathatja.”*

A 259/2011. (XII. 7.) Korm. rendelet 1. mellékletében foglalt táblázat 26. sora alapján *„tűzvédelmi szakvizsgára kötelezett tevékenység érvényes tűzvédelmi szakvizsga nélküli végzése, közvetlen irányítása”* szabályszegés elkövetése esetén a kiszabható tűzvédelmi bírság legkisebb mértéke 50 000 forint, legnagyobb mértéke 500 000 forint.

A rendelkezésre álló adatok, információk alapján a …………….. szám alatti ingatlan területén, a hegesztési munkálatokat végző munkavállaló érvényes tűzvédelmi szakvizsga nélkül végezte a tevékenységet, ezzel az Ügyfél megszegte a Ttv. 22. § (2) és (4) bekezdéseiben foglaltakat. A tűzvédelmi szabálytalanság miatt 50 000 forint tűzvédelmi bírságot szabok ki.

A bírság összegének megállapításánál figyelembe vettem a Szankció tv. 10. § (1) bekezdésében foglaltakat az alábbiak szerint:

*„(1) Közigazgatási bírság kiszabása esetén a hatóság - törvényben, kormányrendeletben vagy önkormányzati rendeletben meghatározott további szempontok mellett - az eset összes lényeges körülményét, különösen az alábbiakat mérlegelve dönt a bírság összegéről:*

*a) a jogsértéssel okozott hátrányt, ideértve a hátrány megelőzésével, elhárításával, helyreállításával kapcsolatban felmerült költségeket, illetve a jogsértéssel elért előny mértékét,*

*b) a jogsértéssel okozott hátrány visszafordíthatóságát,*

*c) a jogsértéssel érintettek körének nagyságát,*

*d) a jogsértő állapot időtartamát,*

*e) a jogsértő magatartás ismétlődését és gyakoriságát,*

*f) a jogsértést elkövető eljárást segítő, együttműködő magatartását, valamint*

*g) a jogsértést elkövető gazdasági súlyát.”*

Enyhítő és súlyosító körülményt nem vettem figyelembe, a tűzvédelmi szabálytalanságok vonatkozásában a jogszabály által meghatározott minimális bírság tételt alkalmaztam.

A fentiek alapján az Ügyfél terhére összesen 70 000 forint tűzvédelmi bírságot szabtam ki.

A fizetési kedvezményre vonatkozó tájékoztatást a tűzvédelmi hatósági eljárások általános és különös szabályairól szóló 489/2017. (XII. 29.) Korm. rendelet 3. §-a alapján adtam.

A késedelmi kamat mértékét a Ttv. 43. § (3) bekezdése határozza meg, a meg nem fizetett tűzvédelmi bírság és késedelmi kamat végrehajtására az államháztartásról szóló 2011. évi CXCV. törvény 42. § (3) bekezdése és az Ákr. 133-134. §-a az irányadó.

A hivatalbóli eljárás megindításáról szóló értesítési kötelezettséget az Ákr. 104. § (3) bekezdése szabályozza.

Döntésem a fenti jogszabályhelyeken alapul.

Az eljárás során Ügyfelet terhelő eljárási költség nem merült fel, ezért annak megállapításáról és viseléséről nem rendelkeztem.

Határozatom az Ákr. 80. § (1) bekezdésén, a Szankció tv. 9. § -án, valamint a Ttv. 11. § (1) bekezdés *d)* pontján alapul. Hatáskörömet a 259/2011. (XII. 7.) Korm. rendelet 1. § (1) bekezdése és a 8. § (1) bekezdése, illetékességemet a katasztrófavédelmi kirendeltségek illetékességi területéről szóló 43/2011. (XI. 30.) BM rendelet 1. §-a, valamint ugyanezen rendelet 1. melléklete határozza meg.

Az Ákr. 116. § (2) bekezdés *b)* pontja értelmében a rendvédelmi szerv helyi szervének határozata ellen fellebbezésnek van helye, melyet az Ákr. 118. § (3) bekezdése szerint a döntés közlésétől számított tizenöt napon belül az azt meghozó hatóságnál lehet előterjeszteni. A fellebbezés elbírálására a 259/2011. (XII. 7.) Korm. rendelet 2. § (1) bekezdése alapján a Győr-Moson-Sopron Megyei Katasztrófavédelmi Igazgatóság jogosult. A fellebbezési eljárásra az Ákr. 116-119. §-a az irányadó. A fellebbezési illeték összegét és befizetésének módját az illetékekről szóló 1990. évi XCIII. törvény 29. § (2) bekezdése és 73. § (1) bekezdése határozza meg.

Jelen döntés – fellebbezés hiányában, külön értesítés nélkül – a fellebbezési határidő leteltét követő napon véglegessé válik.

Kelt, Győr, *elektronikus bélyegző szerint*

**Gaál László tűzoltó százados**

**mb. kirendeltségvezető**

nevében és megbízásából:

**Nagy András tűzoltó alezredes**

**hatóságiosztály-vezető**

Melléklet: -

Terjedelem: 5 oldal, kiadmányozó pótlap nélkül

Kapják: ……………….Kft., biztonságos kézbesítési szolgáltatás útján – Cégkapu

Cím: 9021 Győr, Munkácsy Mihály utca 4.

Tel: +36 (96) 510-620, E-mail: gyor.kk@katved.gov.hu

Hivatali kapu azonosító: GYORKK *(KRID: 219533959)*